sò 'gneréko bhāgó 'tha yádvāruṇó yavamáyaścarurbhávati yo vai váruṇaḥ sò 'gniḥ sò 'gnerdvitī́yo bhāgó 'tha yádraudró gāvedhukáścarurbhávati yo vaí rudraḥ sò 'gniḥ sò 'gnéstr̥tī́yo bhāgó 'tha yádgāvedhuko bhávati vāstavyò vā́ eṣá devó vāstavyā̀ gavédhukāstásmādgāvedhukó bhavatyátha yádanaḍuhyaí vahalā́yā aindraṃ dádhi bhávati sa índrasya caturthó bhāgo yadvai cáturthaṃ tattúrīyaṃ tásmādindraturīyaṃ nā́ma tásyaiṣaìvā̀naḍuhī́ vahalā dákṣiṇā sā hi váhenāgneyyágnídagdhamiva hyásyai váham bhávatyátha yatstrī́ satī váhatyádharmeṇa tádasyai vāruṇáṃ rūpamátha yadgausténa raudryátha yádasyā aindraṃ dádhi ténaindryèṣā hi vā́ etatsárvaṃ vyaśnute tásmādeṣaìvā̀naḍuhī́ vahalā dákṣiṇā